अब तक पत्रकारों की हत्या के संबंध में उठ रहे सवालों के जवाब नक्सलियों द्वारा नहीं दिए गए. रविवार को दो बड़े नक्सली नेताओं ने बस्तर के घने जंगलों के बीच पत्रकारों से इस विषय पर बात की और इस घटना को बहुत बड़ी भूल मानते हुए पत्रकार जगत से माफी मांगी है. स्पेशल जोनल कमेटी के सदस्य चैतू और दरभा डिवीजनल कमेटी के सचिव सुरेन्द्र ने कहा कि साई रेड्डी की हत्या का फरमान 1997 में जारी किया गया था क्योंकि बीजापुर के कांग्रेस नेता सवरागिरी के साथ मिलकर उन्होंने जनजागरण अभियान के लिए काम किया था. स्व. रेड्डी को दो तीन बार चेतावनी दी गई थी. उसके बाद जब राज्य सरकार की पुलिस ने उन पर जनसुरक्षा अधिनियम के तहत मामला दर्ज किया था उसके बाद से सेंट्रल कमेटी ने अपना फरमान वापस ले लिया था. गलती से उस निर्णय की जानकारी निचले स्तर पर सक्रिय जन मिलिशिया सदस्यों को नहीं दी जा सकी. इसी वजह से यह बड़ी भूल उनसे हुई है.